Univerzita Konštantína Filozofa v Nitre
11/2024 Smernica
o zásadách ubytovania v študentských domovoch UKF v Nitre
a v zmluvných zariadeniach UKF v Nitre
(Úplné znenie k 1. augustu 2026)

Čl. 1
Úvodné ustanovenie
1. 	Smernica upravuje podmienky poskytovania ubytovania študentov Univerzity Konštantína Filozofa v Nitre (ďalej len „UKF“) v študentských domovoch UKF a v zmluvných zariadeniach UKF.

Čl. 2
Oprávnený žiadateľ o ubytovanie
1. 	Oprávneným žiadateľom o ubytovanie v študentských domovoch UKF alebo o ubytovanie 
v zmluvných zariadeniach UKF (ďalej len „oprávnený žiadateľ“) je študent alebo prijatý uchádzač:
a) 	ktorý študuje v príslušnom akademickom roku na UKF v dennej forme štúdia v 1., 2. alebo 3. ročníku bakalárskeho študijného programu alebo 1. ročníku magisterského študijného programu, alebo
b) 	ktorý bude v nasledujúcom akademickom roku študentom 1. ročníka dennej formy bakalárskeho, magisterského alebo doktorandského študijného programu,
2. 	Oprávnený žiadateľ je ďalej študent alebo prijatý uchádzač:
a) 	ktorého miesto trvalého bydliska je vzdialené od Nitry minimálne 50 km, alebo časová dostupnosť trvalého bydliska je väčšia ako 50 min a súčasne
b)	ktorý nedovŕšil k 1. septembru príslušného kalendárneho roka vek 26 rokov, v prípade študentov dennej formy doktorandského štúdia 30 rokov.
3.	Študent nie je oprávneným žiadateľom, ak bol v predchádzajúcom období vylúčený 
z ubytovania alebo preukázateľne:
a)	opakovane neprimeranie rušil ostatných ubytovaných, poškodzoval majetok alebo iným spôsobom porušoval zásady spolunažívania a dobrých mravov, 
b)	nedodržiaval termíny úhrad ubytovacích poplatkov,
c)	neuhradil poplatky za ubytovanie v stanovenej výške,
d)	iným spôsobom vážne porušil domáci poriadok ubytovacieho zariadenia,
e)	bolo zistené falšovanie údajov v súvislosti so žiadosťou o ubytovanie.
4.	Študent nie je oprávneným žiadateľom, ak mu bolo počas štúdia na UKF: 
a)	udelené disciplinárne opatrenie, 
b)	študuje na príslušnom stupni na UKF dlhšie ako je štandardná dĺžka štúdia jeho študijného programu, 
c)	preukázateľne porušuje všeobecne záväzné právne predpisy a/alebo vnútorné predpisy UKF.
5.	Študent UKF, ktorý bude v nasledujúcom akademickom roku študentom 1. ročníka dennej formy bakalárskeho alebo magisterského študijného programu sa pokladá za oprávneného žiadateľa podľa odseku 1 písm. a). 

Čl. 3
Predkladanie žiadostí
1.	Žiadateľ sa o poskytnutie ubytovania uchádza predložením žiadosti o ubytovanie 
v študentských domovoch UKF alebo v zmluvných zariadeniach UKF (ďalej len „žiadosť“).
2.	Žiadosť sa predkladá vyplnením príslušného elektronického formulára vrátane príslušných elektronických príloh v Univerzitnom informačnom systéme UKF (ďalej len „UIS“).
3.	Žiadosť musí byť podaná v termíne:
a)	od 1. júna do 15. júna v prípade žiadateľov, ktorí sú študentmi 1., 2. alebo 3. ročníka bakalárskeho študijného programu, alebo 1. ročníka magisterského študijného programu,
b)	od 1. júna do 15. júla v prípade žiadateľov, ktorí nepatria medzi žiadateľov podľa písmena a) a v nasledujúcom akademickom roku budú študentmi 1. ročníka bakalárskeho alebo 1. ročníka doktorandského študijného programu, alebo 1. ročníka magisterského študijného programu, ktorí absolvovali bakalársky študijný program na inej vysokej škole.
4.	Žiadateľ je po výzve povinný bezodkladne predložiť originály alebo overené fotokópie elektronických príloh žiadosti. V prípade, že žiadateľ dané dokumenty nepredloží do troch pracovných dní, nebude sa na tieto elektronické prílohy žiadosti prihliadať.

Čl. 4
Ubytovacia komisia
1.	Kontaktným miestom ubytovacej komisie je Študentský domov Zobor, Dražovská 2, 949 01 Nitra.
2.	Predsedom ubytovacej komisie je prorektor pre vonkajšie vzťahy a sociálne veci.
3.   	Ďalších členov ubytovacej komisie menuje rektor UKF spravidla na návrh prorektora pre vonkajšie vzťahy a sociálne veci.
4. 	Menný zoznam členov ubytovacej komisie je verejne prístupný na webovom sídle UKF.
5.	Zasadnutia ubytovacej komisie sa uskutočňujú podľa potreby.

Čl. 5
Posudzovanie žiadostí a zverejňovanie rozhodnutí
1.	Rozdelenie ubytovacej kapacity pre jednotlivé skupiny žiadateľov určí rektor na návrh riaditeľa študentských domovov spravidla do 15. marca. 
2.	Žiadosti posudzuje a schvaľuje ubytovacia komisia.
3.	Ubytovacia komisia vyradí z posudzovania všetky žiadosti, ktoré
a)	neboli predložené oprávnenými žiadateľmi,
b)	neboli predložené stanoveným spôsobom,
c)	neboli predložené v stanovenom termíne,
d)	neobsahujú všetky požadované údaje alebo prílohy, na ktoré sa žiadosť odvoláva.
4.	Ostatné žiadosti ubytovacia komisia zoradí podľa stanovených kritérií, vyhodnotí námietky žiadateľov a na základe rozdelenia ubytovacej kapacity študentských domovov UKF a zmluvných zariadení UKF odsúhlasí pridelenie ubytovania žiadateľom. 
5.	Žiadosti podľa čl. 3 ods. 3 písm. a) a b) posudzuje ubytovacia komisia osobitne. 
6.	Ubytovacia komisia zverejní rozhodnutia, ktorým študentom bolo pridelené alebo zamietnuté ubytovanie v študentských domovoch UKF a v zmluvných zariadeniach UKF, a to najneskôr do 7 pracovných dní po dátume uzavretia predkladania žiadostí. 
7.	Všetky rozhodnutia ubytovacej komisie o pridelení resp. nepridelení ubytovania sa zverejňujú v intranete UKF v anonymizovanej podobe v štruktúre: poradové číslo uchádzača, mesto, resp. obec trvalého bydliska, vzdialenosť, body za vzdialenosť, časová dostupnosť, body za časovú dostupnosť, vážený študijný priemer, body za vážený študijný priemer, body za mimoriadne aktivity študenta a celkový počet bodov. 
8.	Rozhodnutia sú zverejnené vo formáte excell ako prílohy zápisníc ubytovacej komisie. 
9.	Rozhodnutia ubytovacej komisie ohľadom pridelenia, resp. zamietnutia žiadosti o ubytovanie sú žiadateľovi zverejnené priamo v osobnom profile žiadateľa v UIS a zároveň zaslané na jeho e-mailovú adresu.
10.	Žiadatelia, ktorým bolo pridelené ubytovanie v študentských domovoch UKF alebo v zmluvných zariadeniach UKF sú povinní sa do 7 pracovných dní od zverejnenia rozhodnutí ubytovacej komisie predubytovať (zapísať sa na konkrétnu izbu), elektronicky uzatvoriť zmluvu o ubytovaní a uhradiť rezervačný poplatok vo výške ubytovacieho poplatku za mesiac september. 
11.	Ak žiadateľ do stanoveného termínu neuhradí ubytovací poplatok alebo neuzavrie zmluvu o ubytovaní, nárok na poskytnutie ubytovania mu zaniká.
12.	Ubytovacia komisia najneskôr do 7 pracovných dní po uvoľnení miest po žiadateľoch, ktorým zaniklo ubytovanie podľa ods. 11 pridelí ubytovanie žiadateľom na základe poradovníka zamietnutých žiadostí. Poradovník zamietnutých žiadostí sa vytvorí postupným zoradením žiadostí podľa týchto kritérií:
a) prednostne podľa súčtu bodov za študijné výsledky a mimoriadne aktivity žiadateľov, ktorých vzdialenosť trvalého bydliska je najmenej 100 km,
b) následne podľa súčtu bodov za študijné výsledky a mimoriadne aktivity žiadateľov, ktorých vzdialenosť trvalého bydliska je menej ako 100 km,
c) následne podľa celkového počtu získaných bodov.
	Rozhodnutia ubytovacej komisie sú následné zverejnené žiadateľom podľa ustanovení tohto článku. 

Čl. 6
Žiadosti o preskúmanie rozhodnutia o nepridelení ubytovania
1.	Žiadateľ, ktorému bola zamietnutá žiadosť o pridelenie ubytovania môže podať žiadosť 
o preskúmanie rozhodnutia o nepridelení ubytovania (ďalej len „žiadosť o preskúmanie rozhodnutia“) do 7 pracovných dní od zverejnenia rozhodnutia ubytovacej komisie. 
2.	Žiadosti o preskúmanie rozhodnutia sa predkladajú vyplnením príslušného elektronického formulára v UIS. 
3.	Žiadosti o preskúmanie rozhodnutia posudzuje ubytovacia komisia. Ubytovacia komisia zmení svoje rozhodnutie iba ak sa vydalo v rozpore s podmienkami prijímania a posudzovania žiadostí, inak pôvodné rozhodnutie potvrdí a žiadosť zamietne.
4.	Výsledky posudzovania žiadostí o preskúmanie rozhodnutia ubytovacia komisia zverejní najneskôr do 14 pracovných od zverejnenia rozhodnutia ubytovacej komisie o zamietnutí žiadosti o ubytovanie v osobnom profile žiadateľa v UIS a zároveň zašle na jeho e-mailovú adresu.

Čl. 7
Poskytovanie ubytovania
1.	Ubytovanie v študentských domovoch UKF alebo v zmluvných zariadeniach UKF sa poskytuje na základe zmluvy o ubytovaní v študentskom domove UKF alebo v zmluvnom zariadení UKF (ďalej len „zmluvy o ubytovaní“), ktorú v mene UKF uzatvára so žiadateľom riaditeľ študentských domovov alebo iný zamestnanec UKF na základe písomného poverenia rektora UKF.
2.	UKF poskytuje ubytovanie spravidla od 1. septembra do 30. júna, študentom doktorandského štúdia do 31. augusta príslušného akademického roka.
3.	Žiadateľ, ktorému bolo poskytnuté ubytovanie podľa čl. 5 ods. 5 je povinný do 30. septembra sa ubytovať v študentskom domove.
4.	Ak sa žiadateľ do stanoveného dátumu v ubytovacom zariadení neubytuje, nárok na poskytnutie ubytovania mu zaniká.
5.	Žiadateľ sa musí ubytovať osobne alebo v zastúpení na základe písomného splnomocnenia, v prípade zahraničných študentov s úradne osvedčeným podpisom žiadateľa.
6.	Žiadateľ, ktorý pri nástupe na ubytovanie nedosiahol vek 18 rokov sa musí ubytovať v sprievode zákonného zástupcu, prípadne inej poverenej osoby na základe písomného splnomocnenia s úradne osvedčeným podpisom zákonného zástupcu.
7.	Študentom denného doktorandského štúdia sa poskytuje spravidla ubytovanie od 1. septembra do 31. augusta príslušného akademického roka. Na základe písomnej alebo elektronickej žiadosti študenta denného doktorandského štúdia podanej do 15. júna je možné ubytovaciu zmluvu opakovane uzatvoriť na ďalší akademický rok. 

Čl. 8
Dodatočné rozhodnutie o poskytnutí ubytovania
1.	Študenti, ktorým nebolo pridelené ubytovanie si môžu od 1. októbra príslušného akademického roku podať žiadosť o dodatočné ubytovanie. Pokyny k podávaniu žiadostí elektronickou alebo písomnou formou zverejní riaditeľ študentských domovov na webovom sídle UKF. Voľné kapacity budú v priebehu akademického roku zverejňované na úradných výveskách študentských domovov a na webovom sídle UKF.
2.	Za pravidelné zverejňovanie uvoľnených ubytovacích miest a ich obsadzovanie je zodpovedný riaditeľ študentských domovov.

Čl. 9
Záverečné ustanovenia
1.	Táto smernica ruší Smernicu č. 21/2020 o zásadách ubytovania v študentských domovoch UKF v Nitre a zmluvných zariadeniach UKF v Nitre zo dňa 6. mája 2020.
2.	Smernica nadobúda platnosť a účinnosť dňa 13. marca 2024.
3.	Doplnok č. 1 nadobudol účinnosť 15. júna 2026.
4.	Doplnok č. 2 nadobudol účinnosť 13. júla 2026, okrem ustanovenia Čl. V ods. 6, ktoré nadobúda účinnosť 1. augusta 2026.
5.	Doplnok č. 3 nadobudol účinnosť 21. júla 2026.

                                                                                                           prof. RNDr. Libor Vozár, CSc.                     
                                                                                                                rektor UKF v Nitre

Prílohy:
1.	Kritériá posudzovania žiadostí o ubytovanie študentov
2.	Zmluva o ubytovaní – vzor

